b"\n_START_ARTICLE_\nAnton Gerbec\n_START_SECTION_\n\xc5\xbdivljenje in delo\n_START_PARAGRAPH_\nBogoslovje je \xc5\xa1tudiral v Gorici in bil v gori\xc5\xa1ki stolnici 14. julija 1907 posve\xc4\x8den v duhovnika. Septembra 1907 je nastopil slu\xc5\xbebo kaplana v Kobaridu, septembra 1911 pa postal kurat v Mirniku (ital. Mirnicco) v Gori\xc5\xa1kih Brdih. Ko so 24. maja 1915 napovedali Italiji vojno, so Gerbca odpeljali v internacijo, kjer je ostal do konca vojne. Januarja 1920 je postal \xc5\xbeupnik v Vrab\xc4\x8dah, septembra 1923 v Devinu in 1. januarja 1929 v Nabre\xc5\xbeini. Tu je pri\xc5\xa1el v spor s fa\xc5\xa1isti\xc4\x8dno policijo, se \xc5\xbeupnji odpovedal in oktobra 1940 pri\xc5\xa1el za vikarja na Srednje pri Kanalu ob So\xc4\x8di. Leta 1944 so Nemci vas po\xc5\xbegali. Zapustil je vas in februarja 1946 postal kurat v Dolenjih Gabrjah pri Sovodnjah (ital. Savogna d'Isonzo). Ko se je 16. avgusta 1955 z vlakom vra\xc4\x8dal iz Gorice, kamor je nesel \xc4\x8dlanek s pridigo za Katoli\xc5\xa1ki glas je v Rubijah (ita. Castel-Rubbia) padel z vlaka in se hudo ponesre\xc4\x8dil. Umrl je \xc5\xa1e isti dan v gori\xc5\xa1ki bolni\xc5\xa1nici. V Dolenjih Gaberjah je imel veli\xc4\x8dasten pogreb, pokopali pa so ga po njegovi \xc5\xbeelji v Nabre\xc5\xbeini. Gerbec je bil priljubljen duhovnik. V \xc5\xbeivljenju je do\xc5\xbeivel veliko hudih preizku\xc5\xa1enj, a ostal vedno trdno narodno zaveden."